CELEX: 52014PC0720
Language: sl
Date: 2015-02-24
Title: Predlog SKLEP SVETA o razveljavitvi Odločbe Sveta 77/706/EGS o določitvi ciljne stopnje Skupnosti za zmanjšanje porabe primarnih virov energije ob težavah pri preskrbi s surovo nafto in naftnimi derivati in Odločbe Komisije 79/639/EGS o določitvi podrobnih pravil za izvajanje Odločbe Sveta 77/706/EGS

EVROPSKA KOMISIJA
            Bruselj, 24.2.2015
            COM(2014) 720 final
            2014/0342(NLE)
            Predlog
            SKLEP SVETA
            o razveljavitvi Odločbe Sveta 77/706/EGS o določitvi ciljne stopnje Skupnosti za zmanjšanje porabe primarnih virov energije ob težavah pri preskrbi s surovo nafto in naftnimi derivati in Odločbe Komisije 79/639/EGS o določitvi podrobnih pravil za izvajanje Odločbe Sveta 77/706/EGS
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               Na podlagi Odločbe Sveta 77/706/EGS lahko Komisija v primeru motenj določi ciljno stopnjo zmanjšanja porabe naftnih derivatov do višine 10 %. Države članice morajo sprejeti vse ustrezne ukrepe za zmanjšanje porabe. Ta sklep in Odločba Komisije 79/639/EGS določata podrobna pravila za zmanjšanje porabe nafte v primeru motenj. V praksi niso bila nikoli uporabljena. Zlasti Komisija ni nikoli določila cilja Skupnosti za zmanjšanje porabe naftnih derivatov.
            
            
               Ta zakonodaja je bila dejansko usklajena z mednarodnim energetskim programom iz leta 1974, ki je ustanovna pogodba Mednarodne agencije za energijo in je od držav članic IEA zahteval, da uvedejo ukrepe za omejevanje povpraševanja, ki bodo zadostovali za 7 ali 10-odstotno zmanjšanje porabe, ko skupina utrpi vsaj 7 oziroma 12-odstotno zmanjšano dobavo nafte.
            
            
               Na splošno se lahko motnje v oskrbi z nafto rešujejo s povečano ponudbo (sproščanje rezerv ali povečanje domače proizvodnje) ali zmanjšanim povpraševanjem (ukrepi za omejevanje povpraševanja ali menjava goriva). Z leti je narasla pomembnost varnostnih zalog in sprostitev teh zalog se danes na splošno, tudi s strani IEA, obravnava kot glavno orodje za odziv na izredne razmere. V primeru prekinitev v oskrbi z nafto se lahko s sprostitvijo varnostnih naftnih zalog brez motenj v gospodarski aktivnosti EU in življenju njenih državljanov hitro nadomestijo manjkajoče količine. Poleg tega se varnostne naftne zaloge pogosto financirajo s trošarinami, ki jih plačajo potrošniki, ki upravičeno pričakujejo, da bodo te zaloge sproščene v primeru motenj, namesto da se omeji poraba.
            
            
               Povezana direktiva o zalogah surove nafte
                  1
                je bila leta 2009 revidirana in se uporablja od leta 2013. Zagotavlja okrepljen okvir za oblikovanje in razpoložljivost varnostnih naftnih zalog in določa postopke, pri katerih se zaloge lahko uporabijo. Prav tako od držav članic zahteva, da imajo vzpostavljene postopke, da „uvedejo posebne ali splošne omejitve porabe, odvisno od ocenjenega pomanjkanja, vključno med drugim s prednostnim obravnavanjem preskrbe z naftnimi derivati nekaterih skupin uporabnikov“ (člen 20(1)). To je pomembno orodje, ki prispeva k splošnemu cilju energetske politike glede zanesljive oskrbe. Sedaj ko je bila revidirana direktiva o zalogah surove nafte sprejeta in je stopila v veljavo, se zdi smotrno obravnavati pomanjkanje potrebe po ohranitvi prekrivajočih se pravil iz Odločbe Sveta 77/706/EGS.
            
            
               Komisija na tej podlagi predlaga, da Svet razveljavi Odločbo Sveta 77/706/EGS in hkrati tudi Odločbo Komisije 79/639/EGS. 
            
            
               2.REZULTATI POSVETOVANJ Z ZAINTERESIRANIMI STRANMI IN OCEN UČINKA
            
            
               Na srečanju 23. januarja 2014 je s koordinacijsko skupino za nafto in naftne derivate potekalo posvetovanje glede primernosti razveljavitve odločbe Sveta. Države članice so podprle pobudo za razveljavitev odločbe Sveta in izvedbene odločbe Komisije, ki sta bili sprejeti v času, ko varnostne zaloge niso igrale tako pomembne vloge kot danes. 
            
            
               Ocena učinka
                  2
                revidirane direktive o zalogah surove nafte (Direktiva Sveta 2009/119/ES) je preučila druga orodja za ukrepanje v izrednih razmerah (omejevanje povpraševanja, menjava goriva in povečanje proizvodnje) in izpostavila njihove omejitve.  Še posebej ukrepi za omejevanje povpraševanja zahtevajo podporo javnosti, ki jo je včasih težko pridobiti, in lahko ovirajo poslovne ter industrijske dejavnosti in mobilnost državljanov.
            
            
               3.PRAVNI ELEMENTI PREDLOGA
            
            
               Predlog temelji na členu 122(1) Pogodbe o delovanju Evropske unije (PDEU) (bivši člen 100(1) ES in prej bivši člen 103(4) EGS, na katerem je temeljila Odločba Sveta 77/706/EGS).
            
            
               Zaradi razveljavitve zgoraj omenjene odločbe bo Odločba Komisije 79/639EGS, ki določa podrobna pravila za izvajanje Odločbe Sveta 77/706/EGS, izgubila pravno podlago in praktično uporabnost. Da se zagotovi pravna varnost, bi bilo treba razveljaviti tudi Odločbo Komisije 79/639/EGS. To lahko stori Svet na predlog Komisije. 
            
            
               2014/0342 (NLE)
            
            
               Predlog
            
            
               SKLEP SVETA
            
            
               o razveljavitvi Odločbe Sveta 77/706/EGS o določitvi ciljne stopnje Skupnosti za zmanjšanje porabe primarnih virov energije ob težavah pri preskrbi s surovo nafto in naftnimi derivati in Odločbe Komisije 79/639/EGS o določitvi podrobnih pravil za izvajanje Odločbe Sveta 77/706/EGS
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti člena 122(1) Pogodbe,
            
         
         
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)7. novembra 1977 je Svet v Odločbi 77/706/EGS
                  3
                sprejel odločitev, da bo vzpostavil mehanizem za določitev ciljne stopnje Skupnosti za zmanjšanje porabe primarnih virov energije ob težavah pri preskrbi s surovo nafto in naftnimi derivati.
            
            
               (2)15. junija 1979 je Komisija v Odločbi 79/639/EGS
                  4
                določila podrobna pravila za izvajanje Odločbe Sveta 77/706/EGS.
            
            
               (3)Odločbi 77/706/EGS in 79/639/EGS vzpostavljata podrobne postopke, ki vsebujejo znatno administrativno breme za države članice in Komisijo, vsebujeta pa tudi različne zahteve za poročanje.  Navedeni postopki se niso izkazali kot praktični.
            
            
               (4)V primeru prekinitev v dobavi lahko varnostne zaloge nadomestijo manjkajoče količine hitro in učinkovito, brez motenja gospodarske aktivnosti in oviranja mobilnosti. Zato se varnostne zaloge zdaj obravnavajo kot glavno orodje za odziv na motnje pri oskrbi z nafto.
            
            
               (5)Dodatno Direktiva Sveta 2009/119/ES oblikuje okrepljen okvir za varnostne zaloge, kar zagotavlja njihovo razpoložljivost in fizično dostopnost ter vzpostavlja postopke za njihovo uporabo.
            
            
               (6)Direktiva 2009/119/ES
                  5
                prav tako od držav članic zahteva, da imajo vzpostavljene postopke za uvedbo posebne ali splošne omejitve porabe med drugim vključno s prednostnim obravnavanjem preskrbe z naftnimi derivati nekaterih skupin uporabnikov.
            
            
               (7)V okviru Komisijinega programa ustreznosti in uspešnosti predpisov se sistematično pregleduje zakonodaja Unije, da se odkrijejo priložnosti za poenostavitev in zmanjšanje regulativnega bremena.
            
            
               (8)Zaradi razveljavitve Odločbe 77/706/EGS bo Odločba Komisije 79/639EGS, ki določa podrobna pravila za izvajanje Odločbe Sveta 77/706/EGS, zastarela in bi jo tudi bilo treba razveljaviti –
            
            
               SPREJEL NASLEDNJI SKLEP: 
            
            
               Člen 1
            
            
               Odločbi 77/706/EGS in 79/639/EGS se razveljavita.
            
            
               Člen 2
            
            
               Ta sklep začne veljati dvajseti dan po objavi v Uradnem listu Evropske unije.
            
            
               Člen 3
            
            
               Ta sklep je naslovljen na države članice.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  Direktiva Sveta 2009/119/ES z dne 14. septembra 2009 o obveznosti držav članic glede vzdrževanja minimalnih zalog surove nafte in/ali naftnih derivatov, UL L 265 z dne 9.10.2009, str. 9–23.
               
               
                  
                     (2)
                  SEC(2008) 2858.
               
               
                  
                     (3)
                  Odločba Sveta 77/706/EGS z dne 7. novembra 1977 o določitvi ciljne stopnje Skupnosti za zmanjšanje porabe primarnih virov energije ob težavah pri preskrbi s surovo nafto in naftnimi derivati (UL L 292, 16.11.1977, str. 9).
               
               
                  
                     (4)
                  Odločba Komisije 79/639/EGS z dne 15. junija 1979 o določitvi podrobnih pravil za izvajanje Odločbe Sveta 77/706/EGS (UL L 183, 19.7.1979, str. 1).
               
               
                  
                     (5)
                  Direktiva Sveta 2009/119/ES z dne 14. septembra 2009 o obveznosti držav članic glede vzdrževanja minimalnih zalog surove nafte in/ali naftnih derivatov (UL L 265, 9.10.2009, str. 9).